«Дыщэ хуэрэджэм» и саугъэт нэхъыщхьэр Жэман Аминэ къехь
Иджыблагъэ газетеджэхэм зи гугъу ныфхуэтщIа «Лъагъуныгъэм и хьэтыркIэ» фильмым и сценарийр зытха икIи абы роль нэхъыщхьэр щызыгъэзэщIа композитор, уэрэджыIакIуэ, усакIуэ Жэман Аминэ и лэжьыгъэр Армением и Ереван къалэм щекIуэкIа «Дыщэ хуэрэджэ» кинофестивалым нэхъыфIу къыщалъытащ.
Кинорежиссер цIэрыIуэ Стеллинг Йос и гъусэу.
«Лъагъуныгъэм и хьэтыркIэ» фильмыр Нью-Йорк, Москва, Налшык къалэхэм, Армением щагъэлъэгъуащ. Къыхэгъэщыпхъэщ, ар куэд дыдэм ягу зэрырихьари. Нью-Йорк япэу щыщагъэлъагъуэм, абы еплъыну гукъыдэж зиIэ псори пэшым щIэхуакъым. Аращ етIуанэу къыщIытрагъэзэжам и щхьэусыгъуэри. Армением, Босниемрэ Герцеговинэмрэ, Франджым, Америкэм и Штат Зэгуэтхэм, нэгъуэщI къэралхэми щыщу фильмым еплъахэм ар къазэрыщыхъуам теухуа тхыгъэ къыхуагъэхьащ.
«Дыщэ хуэрэджэ» кинофестивалым «Лъагъуныгъэм и хьэтыркIэ» фильмыр нэхъыфIу къыщалъытэри, зэпеуэм и саугъэтыр къыхуагъэфэщащ, кино гъуазджэм хэлъхьэныгъэфI зэрыхуищIам папщIэ. Апхуэдэ саугъэт адыгэхэм ящыщу япэу зратар Жэман Аминэщ. Фильмыр фестивалым тIэунейрэ щагъэлъэгъуащ. «Москва» кинотеатрым и залышхуэмрэ фIыуэ зэрылъагъухэм я парк «Погосян и хадэхэр» зыфIащамрэ.
Фестивалым и гугъу пщIымэ, ар режиссер цIэрыIуэ Хачатурян Харутюн, кинокритик Арутюнян Сусаннэ, сценарист Стамболцян Михаил, режиссер Эгоян Атом сымэ 2004 гъэм къызэрагъэпэщащ. Зэхыхьэр илъэс къэс ирагъэкIуэкI. Абы щызэхуос кино гъуазджэм фIыуэ хэзыщIыкI режиссерхэр, дуней псом и артист цIэрыIуэхэр. Мыгъэрей зэхыхьэм фильм 120-м щыхэплъащ. Абыхэм къэпщытакIуэхэм къыхаха лэжьыгъи 100-м щыщу саугъэтыр зыхуагъэфэщар 20 къудейщ. Зэхыхьэм и хьэщIэ лъапIэу щытащ дуней псом щыцIэрыIуэ Азнавур Шарль, режиссерхэу Сабо Иштван, Зайдл Ульрих, Стеллинг Йос, Реджио Гадфри. Саугъэтыр къызэрылъагъэсам къыдэкIуэу, Аминэ и гуапэ хъуащ апхуэдэ цIыху цIэрыIуэхэм я зэхыхьэ гукъинэжым зэрыхэтар.
Ди лъэпкъэгъу хъыджэбзым къызэрыджиIамкIэ, иджы ар зэлэжь фильмым тхыдэр и лъабжьэщ. Абы и сценарийр хьэзырщ. Мексикэм щыщ хъыджэбзым и ролыр езым игъэзэщIэнущ, испаныбзэкIэ итха уэрэдхэр щыжиIэнущ. КъищынэмыщIауэ, нэгъуэщI фильмым и сценарий етх. ЖанркIэ ар комедиещ. Аминэ къызэрилъытэмкIэ, иджыпсту цIыхухэм гушыIэ яхэлъыжкъым, ауэ ар къэбгъэсэбэпурэ, куэд пхужыIэнущ. Аращ абы нэхъ щIытригъэщIар. Япэрейм хуэдэу, мы фильмхэри инджылызыбзэщ зэрекIуэкIынур.
ТЕКIУЖЬ Заретэ.
